L’Ajuntament de Catarroja repara el Camí del Bony
19 set. 2023

L'Ajuntament de Catarroja ha executat les obres de reparació del camí del Bony amb una inversió de 32.470,46 euros. Les obres han consistit en la reparació i asfaltat de la via d'ús agrícola, i com explica el vicealcalde de Catarroja, Jesús Monzó, "amb els treballs de reparació del Bony finalitzem les obres de la segona fase del camí".

"Es tracta d'una obra molt reivindicada pels llauradors que transiten per la via que porta des de l'autovia fins al port, i és també una zona de passeig i ruta ciclista per a molta gent de la localitat" destaca el vicealcalde, Jesús Monzó.

Les obres s'han executat com una obra menor a càrrec de l'empresa Guerola Áridos y Hormigones, S.L. i s'inclouen dins del pla de millora de camins rurals de l'Ajuntament de Catarroja. El camí discorre en gran part paral·lel al camí del Port dintre de la zona del parc natural de l’Albufera en el terme municipal de Catarroja.